Danmark bør deltage i international operation, der skal gøre Libyen fri for kemiske våben, mener regeringen.

Resterne af Libyens kemiske våbenlager skal tømmes, og det skal Danmark hjælpe med.

Det mener regeringen, som midt i august fremsætter et beslutningsforslag om dansk deltagelse i en international maritim operation i det nordafrikanske land.

Det skriver Folketinget på sin hjemmeside.

Operationen går ud på at transportere kemiske våben væk fra Libyen. Beslutningen om en eventuel dansk deltagelse skal træffes hurtigt. Regeringens beslutningsforslag fremsættes 15. august. To dage senere - 17. august - vil forslaget blive førstebehandlet.

Planlagt på baggrund af brev fra Lars Løkke

Anden og sidste behandling finder sted i folketingssalen 19. august.

Møderne i Folketinget om den internationale operation er planlagt på baggrund af et brev sendt fra statsminister Lars Løkke Rasmussen (V) 22. juli 2016.

Netop 22. juli vedtog FN's Sikkerhedsråd en resolution, der bakker op om, at resterne af Libyens kemiske våbenlager skal fjernes.

Resolutionen fra FN opfordrer det internationale samfund til at støtte en sådan operation.